Måske har du selv prøvet rusmidlet, eller måske har du bare set de små, sølvfarvede patroner flyde på fortovet og i rendestenen.

Lattergas har de seneste par år opnået stor popularitet som rusmiddel hos særligt unge danskere, men det kan være farligt.

Derfor har den bornholmske musikfestival Wonderfestiwall, der startede torsdag, i år forbudt sine gæster at medbringe lattergaspatroner på festivalens område.

- Folk skal have en sjov fest, men vi har bare nogle regler på festivalområdet og har altid gået rigtig meget op i, at rusmidler som lattergas ikke skal være på vores festival, siger Daniel Mühlendorph, der er formand for foreningen Wonderfestiwall.

Udover at fungere som et rusmiddel benyttes lattergas blandt andet også som bedøvelsesmiddel hos tandlæger og som drivgas til barberskum og flødeskum eller andre fødevarer på sifonflaske.

Det er ikke ulovligt at købe eller sælge lattergaspatroner, medmindre de direkte markedsføres som et rusmiddel, men det kan være farligt at indtage lattergas. Derfor står lattergas nu på listen over forbudte genstande på festivalens hjemmeside.

Derfor kan lattergas være farligt Lattergas, som man kender det fra bedøvelse hos tandlægen, er fremstillet til medicinsk brug. Det er blandet op med ilt. Gassen i lattergaspatroner til sifoner er ikke blandet op med ilt. Derfor kan misbrug af gassen fortrænge ilten i lungerne hos den, der inhalerer den. I sidste ende kan vedkommende blive kvalt. Kilde: Sikkerhedsstyrelsen

- Lattergas er ikke ulovligt, men det siger sig selv, at det ikke kan være helt godt at indtage en gasart, som Sundhedsstyrelsen advarer imod. Derfor kan vi lige så godt tage et standpunkt. Vi har altid kørt helt straight med vores regler, så vi følte, det gav super meget mening også at melde klart ud her, siger Daniel Mühlendorph.

Bornholmeren Daniel Mühlendorph er formand for foreningen Wonderfestiwall, der har eksisteret i 12 år. (Foto: Betina Garcia © Dr)

Minister fandt selv patroner på Roskilde Festival

Forbudet sker, efter Sundheds- og Ældreminister Magnus Heunicke (S) i et brev til flere danske festivaler har opfordret arrangørerne til at forbyde lattergaspatroner på deres festivaler.

Ministeren blev opmærksom på problematikken, efter han tidligere på sommeren selv gæstede Roskilde Festival, hvor han studsede over antallet af brugte gaspatroner, der lå rundt omkring på festivalpladsen.

- Vi har endnu ikke undersøgelser, der dokumenterer problemets omfang, men det kan aflæses ved de brugte lattergaspatroner, der flyder i gaderne, og både ved pressedækning og ved selvsyn kunne jeg konstatere, at der også på dette års Roskilde Festival lå brugte lattergaspatroner overalt, skriver Magnus Heunicke i sit brev til de danske festivalarrangører.

Roskilde Festival vil se på en løsning

Hos netop Roskilde Festival, der med et besøgstal på omkring 100.000 er landets største musikfestival, er man åben for at se på problematikken med den farlige lattergas, men talskvinde Christina Bilde kan ikke sige noget konkret om, hvilken indsats festivalen vil gøre.

Effekten af lattergas - Misbruget sker typisk med en såkaldt "cracker". Det er den del af en sifon, som patronen puttes i, og som kan aktivere gassen gradvist. - På "crackeren" påsættes oftest en ballon, som fyldes med lattergassen. - Herefter suger personen lattergassen fra ballonen. - Effekten er for de fleste en heftig rus, der typisk varer mellem 20 og 40 sekunder. - De fleste griner under rusen, og mange får problemer med at holde balancen. - Gassen er uden ilt, og der er en risiko for, at man bliver kvalt af iltmangel. Kilder: Københavns Politi og træk i data fra Ungeprofilundersøgelsen foretaget af Jakob Demant for Ritzau.

- Det er svært at sige på nuværende tidspunkt, om vi ligefrem skal indføre et forbud, men vi har netop påbegyndt en dialog med Dansk Live (danske musikfestivaler og spillesteders interesseorganisation) og Sundhedsstyrelsen omkring det her emne for at se på, hvad der kan gøres for at komme problematikken til livs.

Roskilde Festival har i flere år medvirket i kampagnen 'Against Drugs', hvor de sammen med andre danske festivaler og spillesteder forsøger at gøre op med de musikglade gæsters brug af rusmidler, herunder lattergas.

Læs også : Misbrugsekspert: Pas på lattergassen på Roskilde

Christina Bilde mener dog, at der er brug for en indsats fra politisk side, hvis et eventuelt forbud mod lattergaspatroner på Roskilde Festival skal lykkes.

- Vores udfordring er jo, at lattergas ikke er ulovligt at købe eller have på sig, men er problematisk, når det bliver brugt til noget, der ikke er hensigten med det, og at folk ikke ved tilstrækkeligt om konsekvenserne af brugen. Mange tror jo, at det er harmløst. Så hvis et forbud skal kunne virke, så er der først og fremmest brug for en generel regulering af salget af lattergaspatroner og en større viden blandt folk omkring, hvad lattergas gør ved kroppen, og hvorfor det kan være farligt.

Interesseorganisation håber på totalforbud

Hos interesseorganisationen Dansk Live, der repræsenterer flere af landets største musikfestivaler og har hjulpet Magnus Heunicke med at formidle kontakt til de danske koncertarrangører, håber man også på handling fra politikernes side.

Sekretariatschef Esben Marcher opfordrer sågar til et totalt forbud mod brug og salg af lattergas herhjemme:

- Vi så gerne, at der blev sat ind fra politisk side, så lattergas som drivmiddel i patroner simpelthen blev forbudt. Som det er nu, har politiet ingen mulighed for at skride ind, hvis de oplever misbrug på en festival, og det burde de have, siger han i en pressemeddelse.

For blot et par uger siden meldte flere politiske partier ud, at de var klar til at indføre en form for regulering af salget af lattergaspatroner.